Document ID: /roh_data/filtered/fineweb-2-filterrobots_roh.jsonl.gz/24684

Fertant ch’il post s’aveva occupà dal 2005 fin il 2015 cun in total da 94 cas da maridaglia sfurzada, è quella cifra creschida sulettamain l’onn 2016 sin 64 cas.
Mintga tschintgavel cas vegnia dal sectur d’asil, ha ditg Anu Sivaganesan a l'agentura da novitads SDA. Sco quai che l'evaluaziun mussia vegnan il pli savens dunnas giuvnas, savens schizunt minorennas, maridadas cunter lur veglia.
Maridaglia da minorennas sco «protecziun» sin la fugia
Il pli savens derivan ellas da la Siria, l’Afghanistan, l’Eritrea, l’Irac, l’Iran e la Somalia. Quai èn er actualmain ils pajais, danunder che blers requirents d’asil vegnan.
Anc adina valia la maridaglia sfurzada sco meglra protecziun per mattas minorennas en fugia. Tenor l’organisaziun per ils dretgs da las dunnas da l’ONU vegnian maridads sirians ed oravant tut sirianas minorennas en fugia quatter giadas pli savens ch’en il pajais sez.
Dunnas sa dustan pli e pli
Ch’i dettia tants cas na sa laschia dentant betg mo declerar cun la fugia, citescha l’agentura la presidenta dal post spezialisà. Anu Sivaganesan observa che las dunnas giuvnas èn pli e pli prontas da sa dustar per lur dretgs – quai er pervi ch’il stadi da dretg Svizra funcziuneschia bain.
Maridaglias sfurzadas or da tradiziun u sco mesira disciplinara
I dettia dentant er en Svizra maridaglias sfurzadas. Quasi adina è l’atgna famiglia quella che metta las dunnas giuvnas sut squitsch. Quai pervi che maridar giuven è tradiziun en lur pajais origin, u er per tegnair las dunnas giuvnas en lur agen circul cultural e na betg exponer ellas a la societad «decadenta» dal vest.
RR novitads 10:00